3. ΑΛΙΕΙΑ

1. 31994 R 1626: Κανονισμός (ΕΚ) αριθ. 1626/94 του Συμβουλίου, της 27ης Ιουνίου 1994, για τη θέσπιση ορισμένων τεχνικών μέτρων διατήρησης των αλιευτικών πόρων στη Μεσόγειο (EE L 171, 6.7.1994, σ. 1), όπως τροποποιήθηκε από:

- 31996 R 1075: Κανονισμός (ΕΚ) αριθ. 1075/96 του Συμβουλίου της 10.6.1996 (ΕΕ L 142, 15.6.1996, σ. 1),

- 31998 R 0782: Κανονισμός (ΕΚ) αριθ. 782/98 του Συμβουλίου της 7.4.1998 (ΕΕ L 113, 15.4.1998, σ. 6),

- 31999 R 1448: Κανονισμός (ΕΚ) αριθ. 1448/1999 του Συμβουλίου της 24.6.1999 (ΕΕ L 167, 2.7.1999, σ. 7),

- 32000 R 0812: Κανονισμός (ΕΚ) αριθ. 812/2000 του Συμβουλίου της 17.4.2000 (ΕΕ L 100, 20.4.2000, σ. 3),

- 32000 R 2550: Κανονισμός (ΕΚ) αριθ. 2550/2000 του Συμβουλίου της 17.11.2000 (ΕΕ L 292, 21.11.2000, σ. 7),

- 32001 R 0973: Κανονισμός (ΕΚ) αριθ. 973/2001 του Συμβουλίου της 14.5.2001 (ΕΕ L 137, 19.5.2001, σ. 1).

Το Συμβούλιο πρέπει να τροποποιήσει τον κανονισμό (ΕΚ) αριθ. 1626/94 πριν από την ημερομηνία προσχώρησης της Μάλτας, με σκοπό την υιοθέτηση των αναγκαίων μέτρων διατήρησης που αφορούν τη Μάλτα σύμφωνα με τους ακόλουθους κατευθυντήριους άξονες:

- η αλιεία στην ζώνη διαχείρισης των 25 μιλίων θα πρέπει να περιορισθεί σε παράκτια αλιεία μικρής κλίμακας, δηλαδή αλιευτικά σκάφη συνολικού μήκους κάτω των 12 μέτρων, που δεν χρησιμοποιούν αλιευτικά εργαλεία συρόμενα με τη δύναμη της μηχανής, με τις εξαιρέσεις που περιέχονται παρακάτω. Η συνολική προσπάθεια που καταβάλλουν σκάφη κάτω των 12 μέτρων δεν υπερβαίνει το επίπεδο των τελευταίων ετών,

- μηχανότρατες, ωστόσο, που το συνολικό τους μήκος δεν υπερβαίνει τα 24 μέτρα, επιτρέπεται να αλιεύουν στη ζώνη διαχείρισης των 25 μιλίων σε ορισμένες περιοχές στις οποίες μπορούν να αλιεύουν τράτες. Η συνολική αλιευτική ικανότητα των μηχανότρατων, υπολογισμένη σε ισχύ μηχανής (kW), δεν υπερβαίνει αυτή των ετών 2000-2001, στην περιοχή της ζώνης διαχείρισης των 25 μιλίων, και η ισχύς μηχανής κάθε μηχανότρατας που αλιεύει σε ύδατα βάθους λιγότερο από 200 μέτρα δεν υπερβαίνει τα 185 kW (250 HP). Τα όρια αυτά μπορούν να αναθεωρηθούν με βάση τα νέα αναθεωρημένα επιστημονικά στοιχεία που θα συστήσουν αρμόδιοι επιστημονικοί φορείς,

- ο αριθμός των σκαφών που μπορούν να συμμετέχουν στην αλιεία του κυνηγού λαμπούγγα (Coryphaena hippurus) περιορίζεται σε 130 κατ' ανώτατο όριο. H παραχώρηση και η θέσπιση των FAD (μηχανισμός συσσώρευσης αλιευμάτων) στην αλιευτική περίοδο, η οποία συνήθως εκτείνεται από τον Αύγουστο έως τον Δεκέμβριο, είναι ανοικτή σε όλους τους αλιείς της Κοινότητας χωρίς διακρίσεις, αλλά μόνο εκτός των 12 μιλίων για τους μη Μαλτέζους αλιείς,

- θα περιληφθούν σε κατάλογο τα σκάφη που υπερβαίνουν σε συνολικό μήκος τα 12 μέτρα, που επιτρέπεται να αλιεύουν στη ζώνη διαχείρισης των 25 μιλίων και που περιλαμβάνουν βυθότρατες, τα σκάφη που αλιεύουν με δίχτυα μανπάσα, τα σκάφη που αλιεύουν λαμπούγγα με FAD και τα σκάφη που αλιεύουν σε μεγάλα πελαγικά δίχτυα και βιομηχανικά παραγάδια για τόνο και άλλα άκρως μεταναστευτικά είδη. Τυχόν αύξηση της αλιευτικής προσπάθειας θα πρέπει να διασφαλίζει τη βιώσιμη διατήρηση της ζώνης.

Οι λεπτομερείς κανόνες για την κατάρτιση του προαναφερόμενου καταλόγου, για ένα σύστημα παρακολούθησης της αλιευτικής προσπάθειας και, εν ανάγκη, για την αλιεία λαμπούγγας στη ζώνη διαχείρισης των 25 μιλίων, υιοθετούνται σύμφωνα με τη διαδικασία του άρθρου 18 του κανονισμού (ΕΟΚ) 3760/92 [1] για τη θέσπιση κοινοτικού συστήματος για την αλιεία και την υδατοκαλλιέργεια. Αποτελεσματικές μέθοδοι παρακολούθησης αποφασίζονται σύμφωνα με το κεκτημένο.

Οι προϋποθέσεις αυτού του προγράμματος διαχείρισης της αλιευτικής προσπάθειας επανεκτιμώνται, βάσει των νέων αναθεωρημένων επιστημονικών στοιχείων που θα συστήσουν αρμόδιοι επιστημονικοί φορείς, κατά την προσχώρηση της Μάλτας, προκειμένου να εκτιμηθούν οι επιπτώσεις τους στη διατήρηση των αποθεμάτων.

Κατά την προσχώρηση της Μάλτας, εξετάζεται, σε κοινοτικό επίπεδο, το πρόβλημα της ενδεχόμενης σύγκρουσης μεταξύ διαφορετικών αλιευτικών εργαλείων, και των πιθανών μέτρων για τη μείωσή τους.

Σύμφωνα με τον κανονισμό (ΕΚ) 1239/98 [2] του Συμβουλίου, της 8ης Ιουνίου 1998, για την τροποποίηση του κανονισμού (ΕΚ) αριθ. 894/97 για τη θέσπιση ορισμένων τεχνικών μέτρων διατήρησης των αλιευτικών πόρων, απαγορεύεται η χρήση παρασυρόμενων απλαδιών στη ζώνη διαχείρισης των 25 μιλίων.

Αυτά τα μέτρα διατήρησης δεν εισάγουν διακρίσεις και εφαρμόζονται στο σύνολο της ζώνης διαχείρισης των 25 μιλίων.

Η παραπάνω λύση δεν θίγει την εξέλιξη του παράγωγου δικαίου στον τομέα αυτό.

2. 31998 R 0088: Κανονισμός (ΕΚ) αριθ. 88/98 του Συμβουλίου, της 18ης Δεκεμβρίου 1997, για τον καθορισμό ορισμένων τεχνικών μέτρων διατήρησης των αλιευτικών πόρων στα ύδατα της Βαλτικής Θάλασσας, των Lille και Store Baelt και του Oresund (ΕΕ L 9 της 15.1.1998, σ. 1).

- 31998 R 1520: Κανονισμός (ΕΚ) αριθ. 1520/98 του Συμβουλίου της 13.7.1998 (ΕΕ L 201, 17.7.1998, σ. 1).

Το Συμβούλιο πρέπει να τροποποιήσει τον κανονισμό (ΕΚ) αριθ. 88/98 πριν από την ημερομηνία προσχώρησης, με σκοπό την υιοθέτηση των αναγκαίων μέτρων διατήρησης σύμφωνα με τις ακόλουθες κατευθυντήριες γραμμές:

- η ισχύς του κινητήρα των σκαφών στα οποία επιτρέπεται να αλιεύουν στον κόλπο της Ρίγας δεν πρέπει να υπερβαίνει τα 221 KW,

- τα σκάφη στα οποία επιτρέπεται να αλιεύουν στον κόλπο της Ρίγας θα αναγραφούν σε κατάλογο· ο κατάλογος θεσπίζεται προκειμένου να εξασφαλισθεί ότι η συνολική αλιευτική ικανότητα, που μετράται με την ισχύ του κινητήρα (KW), δεν θα υπερβαίνει την αλιευτική ικανότητα που παρατηρείται κατά τα έτη 2000-2001 στον κόλπο της Ρίγας.

Οι λεπτομερείς κανόνες για την κατάρτιση του καταλόγου και τη θέσπιση ενός συστήματος παρακολούθησης της αλιευτικής προσπάθειας στον κόλπο της Ρίγας θα θεσπισθούν σύμφωνα με τη διαδικασία που προβλέπεται στο άρθρο 18 του κανονισμού (ΕΟΚ) 3760/92 [3] για τη θέσπιση κοινοτικού συστήματος για την αλιεία και την υδατοκαλλιέργεια.

Τα εν λόγω τεχνικά μέτρα για τη διατήρηση δεν εισάγουν διακρίσεις και εφαρμόζονται σε ολόκληρο τον κόλπο της Ρίγας.

Η παραπάνω λύση δεν θίγει την εξέλιξη του παράγωγου δικαίου στον τομέα αυτό.

[1] EE L 389, 31.12.1992, σ. 1.

[2] EE L 171, 17.6.1998, σ. 1.

[3] EE L 389, 31.12.1992, σ. 1.

--------------------------------------------------